10.

za členom 57 se vstavi naslednje poglavje VIa: „POGLAVJE VIa ZASEBNO SKLADIŠČENJE ZA TRŽNO LETO 2007/2008 Člen 57a Postopek javnega razpisa Za določitev pomoči, ki se odobri za izvajanje pogodb za zasebno skladiščenje belega sladkorja, lahko Komisija v skladu s postopkom iz člena 39(2) Uredbe (ES) št. 318/2006 uvede razpisni postopek za omejeno obdobje z uredbo Komisije, v nadaljnjem besedilu imenovano ‚uredba o uvedbi razpisnega postopka‘. Člen 57b Uvedba razpisnega postopka 1. Uredba o uvedbi razpisnega postopka se lahko sprejme do 31. julija 2008. 2. Odločitev o uvedbi razpisnega postopka se lahko sprejme za sladkor, ki se skladišči ali se bo skladiščil, če so izpolnjeni naslednji pogoji: (a) povprečna cena Skupnosti za beli sladkor, zabeležena v sistemu poročanja o cenah, znaša manj kot 85 % referenčne cene in (b) zabeležene povprečne cene za beli sladkor bodo glede na tržne razmere verjetno ostale na tej ravni ali pa pod njo, ob upoštevanju pričakovanih učinkov mehanizma upravljanja trga in predvsem umika. 3. Uvedba razpisnega postopka se lahko omeji na sladkor, ki ga skladiščijo ali ga bodo skladiščili proizvajalci sladkorja, odobreni v državi članici, kadar so izpolnjeni naslednji pogoji: (a) povprečna cena Skupnosti za beli sladkor, zabeležena v sistemu poročanja o cenah, je nižja od referenčne cene in (b) v zadevni državi članici znaša povprečna cena za beli sladkor, zabeležena v sistemu poročanja o cenah, manj od 80 % referenčne cene. 4. Uredba o uvedbi razpisnega postopka vsebuje naslednje podatke: (a) obdobje, ki ga zajema razpis (‚razpisno obdobje‘), in različna podobdobja, v katerih se lahko vložijo ponudbe; (b) datum začetka in konca obdobja, v katerem je mogoče vložiti ponudbe; (c) kadar se uporabi odstavek 3, države članice, v katerih se sladkor skladišči ali se bo skladiščil; (d) če je primerno, skupno količino, ki jo zajema razpisni postopek, po možnosti po državah članicah, če se uporabi odstavek 3; (e) obdobje skladiščenja v skladu s členom 57j; (f) najmanjšo količino, ki jo mora predvideti vsaka ponudba; (g) znesek varščine na enoto; (h) pristojni organ držav članic, pri katerem se ponudbe vložijo. 5. Razpisi za omejeno obdobje se lahko končajo pred koncem razpisnega obdobja v skladu s postopkom iz člena 39(2) Uredbe (ES) št. 318/2006. Člen 57c Zahteve za sladkor Sladkor, za katerega se odda ponudba, je: (a) beli kristalni sladkor, razsut in/ali v velikih vrečah (800 kg ali več) in/ali v 50-kilogramskih vrečah; (b) proizveden v okviru kvote v tržnem letu, v katerem se odda ponudba, pri čemer je izvzet beli sladkor, ki je bil umaknjen, prenesen ali skladiščen v okviru javne intervencije; (c) ustrezne in neoporečne tržne kakovosti, prosto tekoč, z vsebnostjo vlage največ 0,06 %. Člen 57d Oddaja ponudb 1. Ponudbe vložijo odobreni proizvajalci sladkorja iz točke (a) člena 7(1), ki so za namene DDV ustanovljeni in registrirani v Skupnosti. 2. Vsaka ponudba se vloži pri pristojnem organu države članice, v kateri bo sladkor skladiščen. Če je uvedba razpisnega postopka omejena na eno ali več držav članic v skladu s členom 57b(3), se ponudbe vložijo samo v teh državah članicah. 3. Ponudbe se lahko vložijo po elektronski poti z uporabo metode, ki jo zadevne države članice dajo na voljo podjetjem. Pristojni organi držav članic lahko zahtevajo, da je elektronski ponudbi priložen napreden elektronski podpis v skladu s členom 2(2) Direktive Evropskega parlamenta in Sveta 1999/93/ES (11). V vseh drugih primerih pristojni organi zahtevajo elektronski podpis, ki daje funkcionalno enaka zagotovila kot podpis, z uporabo enakih pravil in pogojev, ki so opredeljeni z določbami Komisije o elektronskih in digitalnih dokumentih iz Sklepa Komisije št. 2004/563/ES, Euratom (12), in njegovih izvedbenih določb. 4. Ponudba je veljavna, če so izpolnjeni naslednji pogoji: (a) v njej sta navedena sklic na uredbo o uvedbi razpisnega postopka in datum izteka podobdobja za predložitev ponudb; (b) v njej so navedeni identifikacijski podatki ponudnika: ime, naslov in registracijska številko DDV; (c) v njej je navedena količina, na katero se nanaša ponudba; (d) v njej je naveden ponujeni znesek pomoči na dan in tono v eurih in centih; (e) ponudnik je vložil varščino pred iztekom podobdobja za predložitev v skladu z določbami naslova III Uredbe (ES) št. 2220/85 in v istem obdobju predložil tudi dokaz o tem; (f) ponudba razen pogojev, ki so navedeni v tej uredbi in v uredbi o uvedbi razpisnega postopka, ne sme vključevati nobenih drugih pogojev, ki jih uvaja ponudnik; (g) ponudba se predloži v uradnem jeziku oziroma v enem od uradnih jezikov države članice, v kateri se ponudba vloži. 5. Ponudbe se po predložitvi ne umaknejo ali spreminjajo. 6. Glede odobrenega proizvajalca sladkorja, ki vloži ponudbo, se šteje, da pozna določbe, ki se uporabljajo v okviru razpisnega postopka, in da jih sprejema. Člen 57e Pregledovanje ponudb 1. Pristojni organi držav članic pregledajo ponudbe na podlagi elementov iz člena 57d(4). Odločijo se o veljavnosti ponudb. 2. Osebe, pooblaščene za sprejetje in preverjanje ponudb, nepooblaščenim osebam ne smejo razkriti nobenih podrobnosti, povezanih s tem. 3. Če je ponudba neveljavna, pristojni organi držav članic obvestijo o tem ponudnika. Člen 57f Obveščanje Komisije o ponudbah 1. Pristojni organi držav članic obvestijo Komisijo o vseh veljavnih ponudbah. 2. Obvestila ne vsebujejo podatkov iz člena 57d(4)(b). 3. Obvestila se pošljejo v elektronski obliki v skladu z metodo, o kateri Komisija obvesti države članice, in v opredeljenem obdobju, določenem v uredbi Komisije o uvedbi razpisnega postopka. Oblika in vsebina obvestil se določita na podlagi vzorcev, ki jih da Komisija na voljo državam članicam. 4. Države članice obvestijo Komisijo o ničnih zahtevkih v roku iz odstavka 3. Člen 57g Odločba na podlagi ponudb 1. Na podlagi ponudb, priglašenih v skladu s členom 57f(3), se Komisija v skladu s postopkom iz člena 39(2) Uredbe (ES) št. 318/2006 odloči: (a) da ne bo določila najvišjega zneska pomoči ali (b) da bo določila najvišji znesek pomoči. 2. Če so vložene ponudbe na ravni najvišjega zneska pomoči, Komisija v primeru uporabe člena 57b(4)(d) določi koeficient za dodelitev razpisnih količin. Z odstopanjem od člena 57d(5) se ponudnik, za katerega se uporabi tak koeficient, lahko odloči, da umakne svojo ponudbo. 3. Odločba o pomoči za zasebno skladiščenje se objavi v Uradnem listu Evropske unije. Člen 57h Posamične odločitve o ponudbah 1. Če je določen najvišji znesek pomoči v skladu s členom 57g(1)(b), pristojni organi držav članic sprejmejo ponudbe, priglašene v skladu s členom 57f, ki so enake najvišjemu znesku ali nižje od njega, brez poseganja v člen 57g(2). Vse druge ponudbe se zavrnejo. 2. Če najvišji znesek ni določen, se vse ponudbe zavrnejo. 3. Pristojni organi držav članic sprejmejo odločitve iz odstavkov 1 in 2 po objavi odločitve Komisije o pomoči iz člena 57g(1) in ponudnike obvestijo o rezultatu njihove udeležbe v treh delovnih dneh po objavi. 4. Pravice in obveznosti uspešnega ponudnika niso prenosljive. Člen 57i Informacije o kraju skladiščenja V petih delovnih dneh po prejemu obvestila od države članice uspešni ponudnik pošlje pristojnemu organu države članice: (a) naslov skladišča oziroma skladišč in za vsako skladišče točen kraj silosov ali serij z ustreznimi količinami; (b) eno od naslednjega: (i) potrditev, da so količine, zajete v ponudbi, že v skladišču v skladu s pogoji iz člena 57k(c) ali (ii) datum uskladiščenja za vsako serijo, ki še ni na kraju skladiščenja, in potrebni časovni okvir za uskladiščenje pogodbene količine v skladu s pogoji iz člena 57k(c). Uspešni ponudnik navede za vsako serijo, ki prispe v skladišče, količino in točno lokacijo. Člen 57j Določitev pogodb in obdobje skladiščenja 1. Po posredovanju vseh podatkov iz člena 57i pristojni organ države članice obvesti uspešnega ponudnika, da so bili dostavljeni vsi potrebni podatki in da se od tistega trenutka šteje, da je pogodba sklenjena. 2. Pogodba vsebuje določbe tega poglavja, uredbe o uvedbi razpisnega postopka, ponudbe in informacij iz člena 57i. 3. Datum sklenitve pogodbe je datum, na katerega pristojni organ države članice obvesti pogodbeno stranko v skladu z odstavkom 1. 4. Za sladkor, ki je že uskladiščen, začne teči pogodbeno obdobje skladiščenja dan po sklenitvi pogodbe. Pri sladkorju, ki še ni uskladiščen, začne teči pogodbeno obdobje skladiščenja na dan, ki sledi dnevu, ko je bila uskladiščena celotna pogodbena količina. 5. Zadnji dan pogodbenega obdobja skladiščenja je 31. oktober 2008, ob upoštevanju člena 57m. Člen 57k Obveznosti pogodbene stranke Pogodbena stranka ima po pogodbi najmanj naslednje obveznosti: (a) da uskladišči in skladišči pogodbeno količino med pogodbenim obdobjem skladiščenja na lastno odgovornost in na svoje stroške pod pogoji, ki zagotavljajo ohranjanje zahtev za sladkor iz člena 57c, ne da bi skladiščene proizvode nadomestila ali premestila v drugo skladišče; vendar, izjemoma in na podlagi utemeljene prošnje lahko pristojni organ odobri premestitev skladiščenih proizvodov; (b) da hrani dokumente o tehtanju, izpolnjene ob uskladiščenju; (c) da zagotovi, da so proizvodi preprosto skladiščeni in posamezno prepoznavni. Vsaka posamezno skladiščena enota se označi tako, da se vidijo številka pogodbe, proizvod in teža; (d) da omogoči pristojnemu organu, da kadar koli preveri, ali se spoštujejo vse obveznosti iz pogodbe. Člen 57l Varščine 1. Varščina, vložena v skladu s členom 57d(4)(e) v smislu člena 20(2) Uredbe (EGS) št. 2220/85, zagotavlja zlasti, da se: (a) ponudba ne umakne; (b) posredujejo podatki iz člena 57i za sklenitev pogodbe; (c) hrani v skladišču pogodbena količina za obdobje skladiščenja pod pogoji iz člena 57k. 2. Varščine se sprostijo takoj, če so ponudbe neveljavne, niso uspešne ali se umaknejo v skladu s členom 57g(2). 3. Varščina se sprosti za količine, za katere so bile izpolnjene obveznosti v skladu s členom 57o(2). Člen 57m Skrajšanje pogodbenega obdobja Na podlagi razvoja dogodkov na trgu sladkorja lahko Komisija v skladu s postopkom iz člena 39(2) Uredbe (ES) št. 318/2006 dovoli pogodbeni stranki, da proda sladkor iz pogodbe pred koncem pogodbenega obdobja skladiščenja. Člen 57n Predplačilo Po 60 dneh skladiščenja se na zahtevo pogodbene stranke lahko izplača enkratno predplačilo pomoči, če pogodbena stranka vloži varščino, ki je za 10 % višja od predplačila. V tem primeru se varščina, navedena v členu 57l, sprosti. Predplačilo ne sme presegati zneska pomoči, ki ustreza trimesečnemu obdobju skladiščenja. Varščina iz prvega pododstavka se sprosti takoj po plačilu preostalega dela pomoči. Člen 57o Izplačevanje pomoči 1. Pomoč oziroma, če je bilo odobreno predplačilo v skladu s členom 57n, preostanek pomoči se izplača na podlagi zahtevka za izplačilo in samo, če so bile izpolnjene pogodbene obveznosti. Pomoč oziroma preostanek pomoči se izplača po končnem pregledu v 120 dneh po vložitvi zahtevka za izplačilo pomoči. 2. Zahteve v zvezi s pogodbeno količino se štejejo za izpolnjene samo, če se količina preveri, kot je določeno v členu 57p(5). Vendar se države članice lahko odločijo, da se zahteve v zvezi s pogodbeno količino štejejo za izpolnjene na podlagi sprejemljivega odstopanja, ki ne sme presegati 1 % pogodbene količine. Če je, ob upoštevanju morebitnega sprejemljivega odstopanja, dejansko skladiščena količina v obdobju pogodbenega skladiščenja manjša od pogodbene količine, vendar ne manjša od 80 % pogodbene količine, se pomoč za dejansko skladiščeno količino zmanjša za polovico. Če je dejansko skladiščena količina v pogodbenem obdobju skladiščenja manjša od 80 % pogodbene količine, se pomoč ne izplača: Člen 57p Pregledi 1. V 30 dneh po sklenitvi pogodbe pristojni organ v državi članici opravi začetni pregled in zlasti: (a) identificira silose ali skladiščne serije; (b) preveri težo uskladiščenih proizvodov na podlagi dokumentov o tehtanju, vknjižb o zalogah in finančnih vknjižb ter po možnosti s fizičnim pregledom na podlagi tehtanja vzorcev. Zadevni vzorec mora biti reprezentativen in zajemati najmanj 5 % celotne količine; (c) vzame vzorec, reprezentativen za pogodbeno količino, ki se čim prej analizira, da se zagotovi, da sladkor ustreza zahtevam iz člena 57c. 2. Če analiza potrdi, da sladkor ne ustreza zahtevam iz člena 57c, se celotna količina, zajeta v pogodbi, zavrne, varščina iz člena 57d(4)(e) pa zaseže. 3. Če država članica lahko navede ustrezno utemeljene razloge, se lahko rok iz prvega pododstavka odstavka 1 podaljša za 15 dni. 4. Organ, pristojen za izvajanje pregledov: (a) zapečati proizvode po pogodbi, skladiščni seriji ali manjši količini ob začetnem pregledu; (b) ali opravi nenapovedan pregled, da preveri, ali je pogodbena količina v skladišču. Pregled temelji na vknjižbah o zalogah in finančnih vknjižbah ter po možnosti vključuje fizični pregled s tehtanjem vzorcev. Zadevni vzorec mora biti reprezentativen in zajemati najmanj 5 % celotne količine. 5. Med zadnjim mesecem obdobja skladiščenja organ, pristojen za preglede, opravi končni pregled, da preveri, ali je pogodbena količina v skladišču, z nenapovedanim pregledom v skladu z odstavkom 4(b). 6. Pri večjih nepravilnostih, ki vplivajo na najmanj 5 % pregledane količine proizvodov, ki so predmet posamezne pogodbe, se preverjanje razširi na večji vzorec, ki ga določi organ, pristojen za preglede. Člen 57q Poročila o pregledih O pregledih, opravljenih v skladu s členom 57p, se sestavi poročilo, v katerem se navedejo: (a) datum in čas začetka pregleda; (b) njegovo trajanje; (c) opravljeni postopki, pri čemer se navedejo zlasti podrobnosti o pregledanih proizvodih in dokumentih ter sklicevanja nanje; (d) ugotovitve in sklepi. Poročilo podpiše pristojni inšpektor, sopodpiše pa pogodbena stranka ali, če je to primerno, oseba, odgovorna za skladiščenje, in se vloži med dokumentacijo o plačilih. Člen 57r Sankcije 1. Kadar se ugotovi, da dokument, ki ga predloži ponudnik za dodelitev pravic iz tega poglavja, vsebuje netočne informacije, in kadar so zadevne netočne informacije odločilne za dodelitev teh pravic, pristojni organi države članice izključijo ponudnika iz sodelovanja v razpisnem postopku za dodelitev pomoči za zasebno skladiščenje sladkorja za obdobje enega leta od datuma izdaje končne upravne odločbe o ugotovitvi nepravilnosti. 2. Odstavek 1 se ne uporabi, če vlagatelj pristojnim organom zadovoljivo dokaže, da okoliščine iz odstavka 1 niso nastale zaradi njegove hude malomarnosti, ali če dokaže, da so nastale zaradi višje sile ali očitne napake. 3. Države članice Komisijo obvestijo o primerih uporabe odstavka 1. Komisija da te informacije na voljo drugim državam članicam. Člen 57s Sporočanje Komisiji Države članice sporočijo Komisiji količine sladkorja, za katere so bile sprejete ponudbe v skladu s členom 57h(1), in (a) za katere potem ni bila sklenjena nobena pogodba oziroma (b) za katere so potem bile sklenjene pogodbe, ki pa so morale biti razveljavljene zaradi neupoštevanja pogodbenih določb; (c) ki so izvzete iz pogodbenih obveznosti na podlagi sklepa Komisije v skladu s členom 57m. V obvestilih iz prvega pododstavka se določi podobdobje zadevnega razpisnega postopka, obvestila pa se pošljejo čim prej, najpozneje pa deseti dan meseca, ki sledi zadevnemu mesecu. Oblika in vsebina obvestil se določita na podlagi vzorcev, ki jih da Komisija na voljo državam članicam.